Frank Abagnale จอมโกหกระดับโลก
“วันนี้ พ่อแม่ของคุณจดทะเบียนหย่าร้างกัน แล้วคุณจะเลือกอยู่กับใคร?”  นี่เป็นคำถามที่ผู้พิพากษาถามเด็กชายวัย 16 ปี เพื่อให้เขาตัดสินใจว่าหลังจากวันที่พ่อแม่หย่ากัน เขาอยากอยู่กับใคร..  และเหตุการณ์นี้ก็ได้เปลี่ยนชีวิตเด็กคนนั้นไปตลอดกาล  เด็กคนนั้นคือใคร เปลี่ยนไปอย่างไร ลงทุนแมนจะเล่าให้ฟัง
31 ก.ค. 2561

Frank Abagnale จอมโกหกระดับโลก / โดย ลงทุนแมน
“วันนี้ พ่อแม่ของคุณจดทะเบียนหย่าร้างกัน
แล้วคุณจะเลือกอยู่กับใคร?”
นี่เป็นคำถามที่ผู้พิพากษาถามเด็กชายวัย 16 ปี เพื่อให้เขาตัดสินใจว่าหลังจากวันที่พ่อแม่หย่ากัน เขาอยากอยู่กับใคร..
และเหตุการณ์นี้ก็ได้เปลี่ยนชีวิตเด็กคนนั้นไปตลอดกาล
เด็กคนนั้นคือใคร เปลี่ยนไปอย่างไร
ลงทุนแมนจะเล่าให้ฟัง
ย้อนกลับไป 70 ปีก่อน..
คุณแฟรงก์ อบาเนล เกิดในครอบครัวที่มีฐานะปานกลาง มีคุณแม่เป็นชาวฝรั่งเศส และคุณพ่อเป็นชาวยิว อาศัยอยู่ในนครนิวยอร์ก สหรัฐอเมริกา
ช่วงชีวิตวัยเด็กของเขาเหมือนกับเด็กคนอื่นๆ ทั่วไป จนกระทั่ง คุณอบาเนล อายุครบ 16 ปี พ่อแม่ของเขาหย่าร้างกัน..
การตัดสินใจของ คุณอบาเนล ต่อหน้าศาลวันนั้นเป็นอย่างไร?
ในวันนั้น คุณอบาเนล บอกกับผู้พิพากษาว่า
“ผมขอออกไปข้างนอก
ขอเวลาคิด
ขอเวลาตัดสินใจสัก 10 นาที”
แต่..
การก้าวเดินออกจากห้องพิจารณาคดีวันนั้น เป็นวันสุดท้ายที่ คุณอบาเนล ได้เจอหน้าแม่ตัวเอง..
อย่างไรก็ตามจากเรื่องการหย่าร้างของพ่อแม่ เป็นเหตุให้เด็กชายคนนี้หนีออกจากบ้านกับเงินเพียง 6,600 บาทพร้อมความผิดหวัง และเสียใจในโชคชะตา
เมื่อเงินก้อนนั้นกำลังจะหมด ประกอบกับรายได้จากค่าจ้างของเด็กอายุ 16 ปี ที่มีการศึกษาระดับ ม. 4 ไม่เพียงพอต่อการเอาชีวิตรอด..
..เขาจึงเริ่มโกหกคนอื่นเพื่อเงิน..
คุณแฟรงก์ อบาเนล เริ่มสร้างบุคลิกให้ดูน่าเชื่อถือ และเริ่มทำบัญชีปลอม เช็คปลอม เอกสารการถอนเงินปลอม เพื่อไปขึ้นเงินกับหลายธนาคารในนครนิวยอร์ก
สมัยก่อน เทคโนโลยีที่เกี่ยวกับการตรวจสอบมีน้อย และยังไม่มีประสิทธิภาพ จึงยากที่จะจับผิดเอกสารปลอม และต้องใช้เวลานานในการตรวจสอบ..
พอเรื่องเป็นแบบนี้ ทำให้ คุณอบาเนล กอบโกยเงินจากเช็คปลอมไปได้กว่า 82.5 ล้านบาท
จน FBI เริ่มสงสัย..
พอเช็คปลอมเริ่มเป็นข่าวดัง และผู้ใช้งานธนาคารถูกตรวจสอบอย่างหนัก คุณอบาเนล เริ่มรู้ว่านครนิวยอร์กไม่ปลอดภัยสำหรับเขาอีกต่อไป..
เป้าหมายต่อไปของ คุณอบาเนล คือ การเป็นนักบิน
สมัยนั้น นักบินนับเป็นอาชีพที่มีความน่าเชื่อถือสูง
แต่สำหรับ คุณอบาเนล คิดแต่เพียงว่า..
เขาจะสามารถบินไปต่างรัฐ หรือ ต่างประเทศทั่วโลกโดยไม่มีใครสงสัย และสามารถทำเช็คปลอมหลอกธนาคารได้ทุกที่
และในที่สุดเขาก็ได้เป็นนักบิน..
คุณอบาเนล สามารถเป็นนักบินในสายการบิน Pan Am ที่ใหญ่ที่สุดในสหรัฐอเมริกาได้อย่างไร?
คุณอบาเนลเริ่มต้นจากการหลอกสายการบินว่า..
เขาเป็นนักทำสารคดีเกี่ยวกับสายการบิน
ต้องการสัมภาษณ์แนวทางการทำงานของนักบินที่ดี เพื่อนำไปเผยแพร่ให้นักเรียนที่สนใจ
พอเรื่องเป็นแบบนี้ คุณอบาเนล จึงได้ข้อมูลวิธีการทำงานของนักบินทั้งหมดใน Pan Am
และพร้อมที่จะเป็นนักบินแต่ยังขาดเครื่องแบบ..
เขาจึงหลอกบริษัทว่า ทำเครื่องแบบหาย และปลอมบัตรประจำตัวนักบินขึ้นมา
โดยเขาหลอกสายการบินว่าเป็นตัวแทนบริษัทที่พิมพ์เอกสารให้ Pan Am เขาจึงรู้ว่าบัตรประจำตัวนักบินจริงๆ หน้าตาเป็นอย่างไร
ในที่สุด คุณอบาเนล ได้กลายเป็นผู้ช่วยนักบิน รวมถึงการเป็นคนขับเครื่องบิน โดยตลอดระยะเวลาที่ทำงานเป็นนักบิน เขาบินไปกว่า 250 เที่ยวบิน ใน 26 ประเทศ..
เขากล่าวว่า “ที่ระดับความสูงเหนือพื้นดิน 30,000 ฟุต 140 ชีวิตอยู่ในมือผม ผมไม่ได้ขับเครื่องบินเอง แค่เปิดระบบ autopilot เท่านั้น ถ้าเกิดอุบัติเหตุอะไรขึ้น ผมอาจตายได้ด้วยซ้ำเพราะขนาดว่าว ผมยังเล่นไม่เป็นเลย..”
ยังไม่จบ คุณอบาเนล ได้ทำเช็คปลอมสำหรับ จ่ายค่าอาหาร ค่าโรงแรมและค่าใช้จ่ายจิปาถะทุกอย่างในชีวิตประจำวัน
มาถึงตรงนี้ ตัวเลขการหลอกลวงจากเช็คปลอมกว่า 17,000 ฉบับ รวมเป็นมูลค่าสูงถึง 132 ล้านบาท..
อย่างไรก็ตาม ความน่าเชื่อถือของอาชีพนักบินจึงไม่มีใครสงสัยคุณอบาเนลเลย
นานวันเข้า เช็คปลอมของเขาระบาดไปทั่วยุโรป ธนาคารเดือดร้อน คุณอบาเนลรู้ตัวก่อน จึงหายตัวเข้ากลีบเมฆ หอบเงินมหาศาลหนีไปยังรัฐ Georgia โดยการสร้างตัวตนใหม่ในอาชีพถัดไป
อาชีพถัดไปของเขา คือ กุมารแพทย์..
เหมือนโชคชะตามาเล่นตลกกับเขาอีกครั้ง เพราะโรงพยาบาลรัฐ Georgia ตอนนั้นขาดกุมารแพทย์ คุณอบาเนล จึงถูกทาบทามให้ไปเป็นหมอเด็ก โดยที่เขาไม่มีความรู้อะไรเลย..
คุณอบาเนล เอาตัวรอดโดยเลี่ยงการรักษา และวานให้หมอคนอื่นช่วยรักษาแทน และพยายามศึกษาวิชาการแพทย์อย่างหนักจนเวลาล่วงเลยไปกว่า 1 ปี..
ด้วยความที่มีอายุน้อย จึงไม่มีใครสงสัยในตัวเขาว่าทำไมเขาต้องศึกษาอย่างหนักระหว่างที่ปลอมตัวเป็นแพทย์
หลังจากนั้น คุณอบาเนล ก็ได้หนีไป Louisiana และได้พบกับ คุณไดแอน คนรักของเขา
แต่เขาก็ยังโกหกคนรักโดยการบอกว่า “ผมไม่อยากเป็นแพทย์แล้ว อยากเป็นทนาย และเขาเคยเรียนกฎหมายจากมหาวิทยาลัย Harvard ก่อนที่จะเป็นนักบิน”
ด้วยความน่าเชื่อถือของ คุณอบาเนล เขาได้กลายเป็นทนายสมใจ แต่ศิษย์เก่า Harvard ในรัฐเริ่มสงสัยในความสามารถด้านกฎหมายของเขา ทำให้เขาต้องหนีอีกแล้ว..
คุณอบาเนล จึงไปสมัครเป็นอาจารย์วิชาสังคมศาสตร์ในมหาวิทยาลัย Utah อยู่หลายเดือน
แต่ก็ต้องกลับไปเป็นนักบินในสายการบิน Air France เนื่องจากเงินเดือนอาจารย์ไม่เพียงพอ..
พอเขากลับมาเป็นนักบิน พนักงานตอนรับในสายการบินจำหน้าของ คุณอบาเนล ได้จากรูปในประกาศจับ
ทำให้ FBI ได้เบาะแสของนักบินลวงโลกอีกครั้ง จนตามตัวเจอ และจับ คุณอบาเนล ได้ในที่สุด..
คุณอบาเนล ถูกศาลสั่งจำคุก 12 ปี โดยหลังจาก 5 ปีในคุก คุณอบาเนล ได้รับข้อเสนอให้เป็นที่ปรึกษาด้านการฉ้อโกงในองค์กรของรัฐโดยไม่มีค่าจ้าง
เรื่องที่น่าสนใจคือ
ภายหลังการปล่อยตัว คุณอบาเนล ตัดสินใจเดินเข้าธนาคารอีกครั้ง
ครั้งนี้เขาไม่ได้เอาเช็คปลอมไปขึ้น แต่ คุณอบาเนล กลับเล่าเรื่องราวกลโกงทั้งหมดของเขาให้
ธนาคารรับฟัง พร้อมทั้งเสนอตัวเองเป็นที่ปรึกษาด้านการฉ้อโกง..
ใช่แล้ว.. ถ้าเราเป็นผู้บริหารของธนาคาร ได้ฟังแบบนี้ ก็คงอยากจะได้ตัว คุณอบาเนล มาเป็นที่ปรึกษา
ในที่สุด คุณอบาเนล จึงได้เปิดบริษัทที่ปรึกษาด้านความปลอดภัยจากธุรกรรมทางการเงินเป็นอาชีพสุดท้าย..
เรื่องราวทั้งหมดของ คุณอบาเนล ถูกนำมาสร้างเป็นหนังเรื่อง Catch Me If You Can ที่ ลิโอนาโด ดิคาปริโอ รับบทเป็นพระเอก
คุณอบาเนล เรียนไม่จบ ไม่เคยรู้เรื่องนักบินแต่สามารถเป็นนักบิน ไม่เคยเรียนหมอแต่สามารถเป็นกุมารแพทย์ และ ไม่เคยเรียนนิติศาสตร์แต่เป็นทนาย
เรื่องนี้เตือนใจเราอย่างไร..
เรื่องแรกความผิดหวังหรือปมในวัยเด็กไม่ใช่ข้ออ้างของการเป็นคนไม่ดี
มีอีกหลายคนที่พ่อแม่หย่าร้างกัน แต่ก็สำเร็จในชีวิตได้โดยไม่ต้องหลอกลวงคนอื่น
เรื่องที่สองคือ ต่อให้เราหลอกลวงคนอื่นได้ แต่ความลับไม่มีในโลก ซึ่งเวลาจะเป็นตัวพิสูจน์ความจริงในที่สุด เหมือนอย่างเรื่องนี้ ตอนจบ คุณอบาเนล หลอกคนเก่งแค่ไหน ก็โดนจับได้อยู่ดี
และสิ่งที่สำคัญที่สุดของเรื่องนี้คงจะเป็นการปรับปรุงตนเอง.. แม้ว่าเราทำผิด แต่โลกนี้ไม่เคยมีคำว่าสายเกินไปสำหรับคำว่า “กลับตัวกลับใจ”
----------------------
<ad> “การเรียนรู้ที่แท้จริง เกิดขึ้นนอกห้องเรียน”
พบกับเหล่า ผู้บริหารจากบริษัท Startup ชั้นนำที่จะมาพูดคุยกันในหัวข้อ SME & Startup Smart Solutions
และยังมีแขกรับเชิญพิเศษจาก OfficeMate, และ U DRINK I DRIVE และวิทยากรท่านอื่นๆ
งานจะจัดขึ้นในวันที่ 4 สิงหาคม ตั้งแต่เวลา 13.00 - 17.00 น.
ณ อาคาร Sasin Hall ชั้น 9
สำหรับผู้ที่สนใจ สามารถเข้าไปลงทะเบียนเข้างานได้ฟรี ที่
----------------------
Reference
-abagnale & associates
-Forbes
-Abagnale, Frank W.; Redding, Stan (2000). "The Fledgling (1)". Catch me if you can. Broadway
-
-
-